དེ་ཡང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བའི་དགོས་དོན་གསལ་བསྒྲགས་གནང་བའི་ནང་།བོད་ཀྱི་དབུ་ཁྲིད་༸གོང་ས་༸སྐྱབས་མགོན་ཆེན་པོ་མཆོག་ནི་དེང་སྐབས་འཛམ་གླིང་ནང་ཕན་ཚུན་གཅིག་གིས་གཅིག་ལ་གུས་བརྩི་དང་།བཟོད་སྒོམ།འཚེ་མེད་ཞི་བའི་ཐབས་ལམ་ཁོ་ནར་བརྟེན་ནས་ཞི་མཐུན་འགྲིག་འཇགས་ཡོང་ཐབས་གཙོ་བོ་གནང་མཁན་ཞིག་ཡིན་པའི་ཐོག་བོད་ཀྱི་ཐུན་མོང་མ་ཡིན་པའི་རྒྱལ་རབས་དང་།རིག་གཞུང་སོགས་ཀྱི་ཁྱད་ཆོས་བཟང་པོ་རྣམས་ཉམས་མེད་གཅེས་སྐྱོང་གི་མཛད་རྗེས་བླ་ན་མེད་པ་ཡོད་པ་ཞིག་ཡིན་པ་དང།༸གོང་ས་མཆོག་ནི་འགྲོ་བ་མིའི་ཁེ་དབང་ཐོབ་ཐང་སྲུང་སྐྱོབ་མཛད་རྒྱུ་དང་།གཞན་ཡང་འཛམ་གླིང་གི་རང་བཞིན་ཁོར་ཡུག་སྲུང་སྐྱོབ་བཅས་ཀྱི་དོན་དུ་མཛད་བྱུས་དོན་ཕན་ལྡན་པ་ཕྱག་ལེན་དུ་བསྟར་གནང་མཛད་མཁན་ཞིག་ཡིན་པ་མ་ཟད།༸གོང་ས་མཆོག་གིས་རྒྱལ་སྤྱིའི་ནང་གི་གང་ཅིའི་མི་མཐུན་རྩོད་རྙོག་མཐའ་དག་ཞི་བའི་སྒོ་ནས་འཇགས་ཐབས་ཀྱི་དགོངས་འཆར་ཟབ་མོ་ཡང་ཡང་གནང་ཡོད་ཅེས་འཁོད་ཡོད་ཅིང་།སྐབས་དེར་ཞི་བདེའི་བྱ་དགའ་འབུལ་མཁན་ལྷན་ཚོགས་དེར་སྤྱི་ནོར༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་ལན་ཞིག་སྩལ་བའི་ནང་།ད་རེས་༸གོང་ས་མཆོག་ལ་འཛམ་གླིང་གི་ཞི་བདེའི་བྱ་དགའ་སྙན་གྲགས་ཆེ་ཤོས་དེ་དག་འབུལ་རྒྱུ་གནང་བ་དེས་ཞི་བདེ་དང་འཚེ་མེད་ཞི་བའི་ལམ་བཟང་ཁོ་ནར་འཇུག་པ་དང་།དེ་བཞིན་རྒྱལ་སྤྱིའི་ནང་གི་གང་ཅིའི་གནས་ལུགས་མཐའ་དག་ལ་གོ་དོན་ལེགས་པར་རྟོགས་ཐབས་གནང་བ་བཅས་ལ་ངོས་འཛིན་ཟབ་མོ་དང་བཅས་ཁྱད་དུ་འཕགས་པའི་དམིགས་བསལ་ཆེ་བསྟོད་གནང་བ་ཡིན་སྐོར་བཀའ་གནང་བ་མ་ཟད།༸གོང་ས་༸སྐྱབས་མགོན་ཆེན་པོ་མཆོག་གིས་དུས་རྟག་ཏུ་ཐུགས་བརྩེ་བ་ཆེན་པོས་བྱམས་པ་དང་།སྙིང་རྗེ།བཟོད་སྒོམ།གཞན་ཕན་བཅས་ཕྱག་བཞེས་གནང་བཞིན་པ་དང།སྐྱེ་བོ་གཞན་ཚང་མར་ཆེ་མཐོང་གི་བརྩི་འཇོག་རྒྱ་ཆེ་གནང་བཞིན་པ་དེ་འཛམ་གླིང་ནང་རང་གཞན་ཚང་མའི་ཁྲོད་དུ་བདེ་དགའི་དཔལ་ལ་སྤྱོད་ཐུབ་པའི་ཐབས་ལམ་གལ་ཆེ་ལ་གཙོ་བོ་དེ་རེད།ཅེས་བཀའ་གནང་ཡོད་ལ།ད་དུང་༸གོང་ས་༸སྐྱབས་མགོན་ཆེན་པོ་མཆོག་གིས།རྒྱ་གར་གྱི་མེས་པོ་དམ་པ་མཧཱཏ་མ་གྷན་རྡི་མཆོག་དེ་ཉིད་ཀྱིས་འཚེ་བ་ཡོངས་སུ་སྤངས་ཏེ་ཞི་བའི་ལམ་སྲོལ་ཁོ་ནར་འཇུག་པའི་རླབས་ཆེན་མཛད་པ་བཟང་པོ་དེ་ལ་༸གོང་ས་མཆོག་ནས་སྐུ་གཞོན་ནུའི་དུས་ནས་ཡིད་སྨོན་དང་བསྔགས་བརྗོད་མཛད་ཀྱི་ཡོད་སོགས་བཀའ་གནང་ཡོད།ནོ་སྦེལ་ཞི་བདེའི་ཚོགས་ཆུང་གི་གསུང་བཤད་དེ་གའི་ནང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་རང་རྒྱལ་གཞན་ཕམ་མ་ཡིན་པའི་བོད་མིའི་རྩ་དོན་ལངས་ཕྱོགས་བོད་རྒྱ་གཉིས་སྨན་ཅན་ཞིག་འཛིན་གནང་མཛད་པར་ཡང་བསྔགས་བརྗོད་ཞུས་ཡོད།